**Næringsvennlig kommune**

En veileder

**Introduksjon**

I denne veilederen finner du en introduksjon til Næringsvennlig kommune, samt informasjon om hvordan en forstudie organiseres og gjennomføres.

Næringsvennlig kommune er et verktøy for kommuner som ønsker å styrke sin rolle som tilrettelegger og samarbeidspartner for lokalt næringsliv. Målet for de offentlige tjenestene er å bidra til å skape flere arbeidsplasser, bedre lønnsomhet i bedriftene, og styrke utviklingsevnen i næringslivet og kommunen. Tilbudet omfatter både kartlegging, planlegging og iverksetting av forbedringsarbeid – og effektmåling.

Innovasjon Norge oppfordrer fylkeskommunen til å sette krav til bruk av Næringsvennlig kommune i omstillingskommunene.

Veilederen beskriver hvordan prosjektet kan gjennomføres for å utvikle kommunale tjenester til næringslivet. Næringsvennlig kommune er organisert i tre faser – forstudie, forprosjekt og hovedprosjekt. Det er kommunen som er eier av og initiativtaker til prosjektet.

Innholdet i forstudien er detaljert beskrevet. Resultatene fra arbeidet med forstudie gir innhold til forprosjektet. Hovedprosjektet gjennomføres i basisorganisasjonen, som er kommunen. Det er utviklet to ulike spørsmålssett til bruk i spørreundersøkelser for forstudiet – ett felles sett for politikere og administrasjon, og ett sett for næringsliv.

Disse finnes tilgjengelig i word-format på [www.regionalomstilling.no](http://www.regionalomstilling.no).

**Hvorfor Næringsvennlig kommune?**

Formålet med Næringsvennlig kommune er å tilrettelegge for utvikling av gode kommunale tjenester for næringslivet. Næringslivets behov for kommunale og offentlige tjenester er grunnlaget for å tilpasse et effektivt næringsapparat i kommunen.

**Sentrale områder for næringsutvikling**

Følgende tema berøres i spørreundersøkelsene:

* Service og saksbehandling
* Dialog og samarbeid
* Samfunns- og næringsutvikling
* Infrastruktur

Det bes i tillegg om en helhetsvurdering, samt forslag til forbedringsområder.

**Hvem er målgruppen for Næringsvennlig kommune?**

**Kommunen**: Politisk (kommunestyret) og administrativ ledelse, samt personer med arbeidsoppgaver relatert til næringslivet

**Næringsliv**: Lokalt næringsliv i kommunen

**Prosessveileder**1 – forstudie

**Leveransen fra forstudie**

* En overordnet beskrivelse og analyse av kommunens tjenester for næringslivet
* Presentasjon av viktige forbedringsområder i kommunens tilbud til næringslivet
* Anbefalte og prioriterte områder kommunen bør arbeide videre med i forprosjektet

**Etablering av forstudie**

* Prosjektet vedtas og forankres i kommunestyret
* Kommunen oppnevner en prosjektgruppe med deltakelse fra politisk og administrativt nivå
* Prosjektet engasjerer en ekstern prosjektleder

**Organisering av arbeidet**

* Oppdragsgiver – [navn kommune] ved kommunedirektør
* Prosjekteier – [navn kommune], ved politisk og administrativt nivå
* Prosjektansvarlig – Kommunedirektør
* Prosjektleder – Ekstern konsulent
* Prosjektgruppe – Medarbeidere i kommunen fra berørte arbeidsområder
* Styringsgruppe – Kommunedirektør, mellomledere, politikere/ordfører, eventuelt tillitsvalgte,
* representanter fra lokalt næringsliv, næringsforening

**Hovedaktiviteter**

Figuren under gir en oversikt over hovedaktiviteter og resultater i forstudie. Anbefalt varighet på forstudie er anslått til tre måneder. En mer detaljert beskrivelse av hovedaktivitetene finnes tilgjengelig på www.regionalomstilling.no.

Før forstudie igangsettes, anbefales det å avklare mandat, forankring og organisering.

|  |  |
| --- | --- |
| **Hovedaktivitet** | **Resultat** |
| Planlegge gjennomføring | Prosjektplan |
| Kick-off seminar | Prosjektet «flagges» som igangsatt |
| Undersøkelse  næringslivet,  kommuneansatte og  politikere | Fakta og innsikt |
| Intervju og annen  dokumentinnhenting | Problemstillinger |
| Analyse og anbefalinger | Forbedringsområder |
| Prosjektledelse | Fagrapport og sluttrapport |

**Prosjektkostnader og finansiering**

Forstudie gjennomføres vanligvis innenfor en ramme på 15 til 18 dagsverk, og har en kostnadsramme på inntil kr. 200.000 eks mva. Kostnadene skal dekke prosjektledelse og andre kostnader i tilknytning til prosjektet.

Innovasjon Norge kan bidra med medfinansiering av kostnader til forstudie.

**Viktige faktorer for å lykkes med forstudie**

* Forankre prosjektet politisk og administrativt
* Sikre tilstrekkelige interne og eksterne ressurser
* Informasjon til politikere, kommuneadministrasjon og næringslivet om prosjektet
* Informasjon til kommunestyret om prosjektstatus
* Tydelig rolleforståelse i prosjektet
* Godt samspill i prosjektorganisasjonen
* Skape realistiske forventninger

Det er viktig at prosjektet er forankret hos interessentene, og at det blir satt av tilstrekkelig tid til deltakelse og engasjement. Informasjon om næringsvennlig kommune må være tydelig.

**Fra forstudie til forprosjekt**

Etter forstudie og før videreføring i forprosjekt, bør administrativ ledelse i kommunen ta stilling til anbefalinger fra forstudie. Før forprosjektet starter er følgende viktig:

* Definere ambisjonsnivå og konkrete mål for forbedringsarbeidet
* Prioritere hvilke tiltak som kan iverksettes snarlig og direkte i driften
* Velge ut de forbedringsområder som skal omfattes av forprosjektet
* Avklare hvem som skal være intern prosjektleder i forprosjektet, og avsette nødvendige ressurser
* Ekstern prosjektleder fra forstudie skal sikre at forprosjektet etableres
* Kommunedirektørs anbefaling for videre arbeid forankres politisk og angir rammer for forprosjektet
* Kommunestyret skal vedta mandatet for forprosjektet
* Mindre endringer kan iverksettes av rådmannen uten videre utredning i forprosjektet og hovedprosjektet